
	Τιμητική εκδήλωση

για τον βιολιστή Χάρη Χατζηγεωργίου

στο Σπίτι της Κύπρου

Το Σπίτι της Κύπρου, η Ένωσις Κυπρίων Ελλάδος (Ε.Κ.Ε.) και το περιοδικό «Διόραμα», με τη στήριξη του Υφυπουργείου Πολιτισμού της Κυπριακής Δημοκρατίας, διοργανώνουν την Πέμπτη 8 Ιουνίου 2023 ώρα 19:30, στο Σπίτι της Κύπρου (Ξενοφώντος 2Α, Σύνταγμα),  τιμητική εκδήλωση για τον βιολιστή Χάρη Χατζηγεωργίου.

Μουσικό πρόγραμμα: Χάρης Χατζηγεωργίου, βιολί, Ντάνα Χατζηγεωργίου, τσέλο και Βίκυ Στυλιανού, πιάνο.
Χαιρετισμό θα απευθύνουν ο Πρέσβης της Κυπριακής Δημοκρατίας κ. Κυριάκος Κενεβέζος και ο Πρόεδρος της  Ένωσης Κυπρίων Ελλάδος κ. Λεωνίδας Μασσοστασής. 

Θα παρέμβουν ο Καθηγητής Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας κ. Γιώργος Γεωργής ο αρχιμουσικός-συνθέτης κ. Άλκης Μπαλτάς και ο συνθέτης και σολίστ λύρας, επιστημονικός συνεργάτης της Ακαδημίας Αθηνών κ. Νίκος Ξανθούλης.
Ο εκδότης του περιοδικού «Διόραμα» κ.  Ανδρέας Χατζηθωμάς θα παρουσιάσει  το αφιερωματικό τεύχος του περιοδικού για τον Χάρη Χατζηγεωργίου.
Στο πλαίσιο παρουσίασης του χρονολογίου των ρεσιτάλ και των συναυλιών του Χάρη Χατζηγεωργίου, από τη συγγραφέα του Αφιερώματος, κ. Άντρη Χατζηγεωργίου-Λυμπουρή θα προβληθεί το βίντεο, «Στιγμές». 

------------------------------------------------------------
Ο Χάρης Χατζηγεωργίου γεννήθηκε στην Κύπρο, όπου άρχισε τις βιολιστικές σπουδές του. Στη συνέχεια σπούδασε με υποτροφία στο Κονσερβατόριο Π. Ι. Τσαϊκόφσκι στο Κίεβο. Με άλλη υποτροφία συνέχισε μεταπτυχιακό στη Βαρσοβία. Έχει δώσει πολλά ρεσιτάλ στην Ελλάδα, Κύπρο και σε πολλές χώρες του εξωτερικού και έχει εμφανιστεί ως σολίστ με διάφορες ορχήστρες. Πραγματοποίησε πολλές ηχογραφήσεις για την Ελληνική και Κυπριακή Ραδιοφωνία και Τηλεόραση και έχει ηχογραφήσει σε δίσκο έργα Ελλήνων συνθετών για βιολί και πιάνο. Το 1982 ίδρυσε το «Τρίο Αθηνών», το οποίο έκανε πολλές εμφανίσεις σε όλη την Ελλάδα, την Κύπρο και το εξωτερικό. Το «Τρίο Αθηνών» έχει ηχογραφήσει τρεις δίσκους LP και δύο ψηφιακούς δίσκους CD με έργα  Ελλήνων συνθετών. Το 1994 ίδρυσε την Ορχήστρα Δωματίου της Εθνικής Λυρικής Σκηνής και ανέλαβε τα καθήκοντα του Καλλιτεχνικού Διευθυντή και Μαέστρου. Η Ορχήστρα Δωματίου της Εθνικής Λυρικής Σκηνής παρουσιάστηκε επανειλημμένως σε συναυλίες στην Αθήνα (ΕΛΣ, Μέγαρο Μουσικής) και σε άλλες ελληνικές πόλεις. Περιόδευσε στην Κύπρο και έλαβε μέρος σε Διεθνή Φεστιβάλ με διάσημους Έλληνες και ξένους σολίστες. Η δισκογραφία της Ορχήστρας αριθμεί τέσσερις ψηφιακούς δίσκους. Το 1996 κυκλοφόρησε CD με έργα του Niccolo Paganini για βιολί και κιθάρα. Από το 1990 μέχρι το 2022 υπήρξε ο εξάρχων της Ορχήστρας της Εθνικής Λυρικής Σκηνής. Ως μαέστρος έχει εμφανιστεί με διάφορα σύνολα και ορχήστρες (Ορχήστρα Δωματίου της ΕΛΣ, Συμφωνική Ορχήστρα της ΕΡΤ, Συμφωνική Ορχήστρα Κύπρου, Ορχήστρα Εναρμόνια κ.λπ.). Έπαιξε στην Κρατική Ορχήστρα Αθηνών, καθώς και στην Ορχήστρα των Χρωμάτων του Μάνου Χατζιδάκι.

Σύνδεσμος παρακολούθησης: 

https://diavlos.grnet.gr/room/1607?eventid=14446
1 Ιουνίου 2023

